Þrátt fyrir að við vitum öll að svefn er okkur mikilvægur er staðreyndin sú að milljónir fólks um allan heim fær ekki nægan nætursvefn . Ófullnægjandi svefn getur haft ýmis áhrif á heilsu okkar . Þar má meðal annars nefna að rannsóknir hafa sýnt fram á tengsl á milli svefnvandamála og sykursýki tvö , taugahrörnunarsjúkdóma , auk hjarta - og æðasjúkdóma . Nýverið birti rannsóknarhópur við University of California , Berkeley niðurstöður rannsóknar þar sem tengsl á milli gæða svefns og kvíða voru könnuð . Niðurstöðurnar birtust í tímaritinu Nature Human Behaviour . Minni svefn , aukinn kvíði Þátttakendur í rannsókninni voru 18 heilbrigðir , fullorðnir einstaklingar . Rannsókninni var skipt niður í tvo meginliði . Í báðum tilraunum voru þátttakendur fengnir til þess að horfa á myndbönd að morgni til sem sýndu óþægilega atburðarás . Þetta var gert í þeim tilgangi að vekja tilfinningaleg viðbrögð hjá þátttakendum . Munurinn á milli tilraunanna tveggja lá í því að nóttina fyrir aðra tilraunina fengu þátttakendur fullan nætursvefn en fyrir hina var þeim haldið vakandi . Eftir báðar tilraunirnar voru einkenni kvíða hjá þátttakendum metin með prófi sem kallast Stundar - og lyndiskvíðakvarðinn ( e. State-Trait Anxiety Inventory ) . Í ljós kom að eftir svefnlausu nóttina mældist kvíði þátttakenda 30% meiri en eftir nóttina þar sem þeir fengu ótruflaðan svefn . Alls 78% þátttakenda staðfestu auk þess að þeir upplifðu aukinn kvíða eftir svefnlausu nóttina . Í ofanálag sýndu niðurstöður kvíðamatsins að helmingur þátttakenda fór yfir mörk fyrir klínískar kvíðaraskanir , þrátt fyrir að glíma ekki við kvíða í sínu daglega lífi . Augljós áhrif á heilann Auk tilraunanna tveggja voru teknar sneiðmyndir af heila þátttakenda með segulómtæki . Þær niðurstöður voru ekki síður áhugaverðar . Sneiðmyndirnar sýndu að tilfinningaleg viðbrögð jukust eftir svefnleysi í þeim hluta heilans sem stýrir flótta - eða árásarviðbragðinu ( e. fight or flight ) . Sömu sögu var að segja um þann hluta heilans sem sýna viðbrögð þegar við upplifum neikvæðar tilfinningar . Öfugt við þessi tvö svæði heilans sást nær engin virkni í þeim hluta heilans sem hefur það hlutverk að stýra tilfinningum , þar með töldum kvíðatilfinningum . Á meðan þátttakendur sváfu var svefn þeirra skráður með svefnriti . Út frá því mátti greina að þeir sem upplifðu hvað lengstan djúpsvefn yfir nóttina virtust einnig upplifa minnstan kvíða daginn eftir . Út frá niðurstöðum sínum dregur rannsóknarhópurinn þá ályktun að svefnleysi geti í raun valdið beinum kvíðaeinkennum . Þetta á þá einnig við um um þá sem ekki glíma við klínískar kvíðaraskanir í sínu daglega lífi . Að auki benda höfundar greinarinnar á að jafnvel ein nótt af skertum svefni getur haft áhrif á kvíða hjá heilbrigðum einstaklingum . Þessar niðurstöður koma líklega fáum mikið á óvart . Þær eru þó mikilvægur liður í því að auka skilning okkar á þeim áhrifum sem svefnleysi getur haft á líðan okkar og heilsu . Þetta á sérstaklega við nú þegar fjöldi þeirra sem glímir við klínískar kvíðaraskanir fer vaxandi á sama tíma og svefn fer minnkandi . Þótt góður nætursvefn sé ekki töfralausn fyrir þá sem glíma við klínískan kvíða eru þessar niðurstöður ágætis áminning um það að setja góðan nætursvefn í forgang . Allar athugasemdir eru ábyrgð á þeirra sem þær skrifa . Stundin áskilur sér rétt til að fjarlægja ærumeiðandi og óviðeigandi athugasemdir . Gróðureldarnir í Ástralíu aðeins upphafið að vandanum Fréttir Fréttir Átta handteknir við Héðinshúsið og níu leiddir af vinnustað Fréttir Stór lögregluaðgerð við byggingu hótels : Starfsmenn fluttir burt með lögreglu